જો એવું માનતા હો કે દીપાનાં સાહસ અને સિદ્ધિની વાતો અહીં પૂરી થઈ ગઈ છે તો થાંબા. તેમની લાઇફની લિટરલી ઊંચી સિદ્ધિની વાત તો હજી બાકી જ છે. જાતભાતની કાર અને બાઇક ચલાવવાનાં શોખીન દીપાએ ૨૦૦૯માં રેઇડ દ હિમાલય નામની હિમાલયન કાર-રૅલીમાં ભાગ લીધેલો. ૨૦૦૯માં જ્યારે દેશભરમાં કારગિલ યુદ્ધના વિજયની ઉજવણીઓ ચાલી રહી હતી ત્યારે એને સેલિબ્રેટ કરવા માટે દીપાએ અનોખો રસ્તો અપનાવ્યો. દરઅસલ, તેઓ એ વખતે ૧૯ મહિનાથી પોતાના માટે કારનું લાઇસન્સ મેળવવા માટે સંઘર્ષ કરી રહ્યાં હતાં. પોતાની શારીરિક મર્યાદાને અનુરૂપ કારને મૉડિફાય કરાવવા છતાં તંત્ર તેમને લાઇસન્સ ઇશ્યુ નહોતું કરી રહ્યું કે મોટર સ્પોર્ટ્સમાં પણ દિવ્યાંગ લોકોને ભાગ લેવાની છૂટ અપાતી નહોતી. આખરે તેઓ જીત્યાં. વિશ્વમાં સૌપ્રથમ વખત કોઈ ફિઝિકલી ચૅલેન્જ્ડ વ્યક્તિને આ પ્રકારની હાઈ અલ્ટિટ્યુડ કાર-રૅલી માટેનું લાઇસન્સ આપવામાં આવ્યું. એ હિમાલયન કાર-રૅલીનો રૂટ પણ કારગિલ થઈને જ જતો હતો. કારગિલ વિજયની અને પોતાના પૅરૅલિસિસ પરના વિજયની ઉજવણી તેમણે એ રૅલીમાં ભાગ લઈને કરી.